KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL L-enerġija rinnovabbli: nimxu lejn il-miri għall-2020 /* KUMM/2011/0031 finali */





[pic] | IL-KUMMISSJONI EWROPEA | Brussel 31.1.2011 KUMM(2011) 31 finali KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL L-enerġija rinnovabbli: nimxu lejn il-miri għall-2020 SEG(2011) 129 finaliSEG(2011) 130 finaliSEG(2011) 131 finali KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL L-enerġija rinnovabbli: nimxu lejn il-miri għall-2020 DAħLA L-enerġija rinnovabbli hija importanti ħafna fi kwalunkwe ċaqliq lejn ekonomija b’livell baxx ta’ emissjonijiet tal-karbonju. Din hija wkoll element ewlieni tal-istrateġija tal-UE dwar l-enerġija. L-industrija Ewropea qiegħda fuq quddiem nett fid-dinja fl-iżvilupp ta’ teknoloġiji tal-enerġija rinnovabbli. Hija timpjega 1.5 miljun ruħ u sal-2020 tista’ timpjega 3 miljun ruħ oħra[1]. Il-promozzjoni tal-enerġija rinnovabbli tiżviluppa wkoll firxa wiesgħa ta’ riżorsi tal-enerġija li, fil-biċċa l-kbira tagħhom, huma riżorsi indiġeni. Il-politika tal-UE dwar l-enerġija rinnovabbli m’ilhiex teżisti wisq u bdiet billi fl-1997 ġiet adottata “White Paper”. Din tmexxiet mill-ħtieġa li, fis-settur tal-enerġija, jitneħħa l-użu tal-karbonju u mill-ħtieġa li tiġi ttrattata d-dipendenza dejjem ikbar fuq l-importazzjonjiiet tal-fjuwils fossili minn reġjuni barra l-UE li mhumiex stabbli politikament. Matul dak il-perjodu l-punt fokali nbidel mill-promozzjoni tal-enerġija rinnovabbli permezz ta’ miri indikattivi għas-setturi tat-trasport u tal-elettriku għad-definizzjoni ta’ miri li jorbtu legalment appoġġati minn qafas leġiżlattiv komprensiv, u, l-aktar riċenti, għal bidla fl-orjentament tal-politika Ewropea dwar l-infrastruttura tal-enerġija sabiex tiffaċilita t-tkabbir tal-enerġija rinnovabbli. Id-Direttiva l-ġdida dwar l-enerġija rinnovabbli tipprovdi qafas regolatorju stabbli u b’saħħtu għall-iżvilupp tal-enerġija rinnovabbli fl-Ewropa. Bit-traspożizzjoni tad-Direttiva mill-Istati Membri kollha sal-5 ta’ Diċembru 2010, li kienet id-data ta’ skadenza għal dan, u bl-adozzjoni tal-pjanijiet nazzjonali ta’ azzjoni dwar l-enerġija rinnovabbli, tqiegħdu s-sisien għal azzjoni speċifika tal-UE dwar l-enerġija rinnovabbli. L-istrateġija tal-Kummissjoni dwar l-enerġija għas-sena 2020[2] tenfasizza l-mod li bih l-infrastruttura tal-UE u l-politiki tal-innovazzjoni qed jappoġġaw l-iżvilupp tas-settur tal-enerġija rinnovabbli, billi jiżguraw li s-sorsi u t-teknoloġiji tal-enerġija rinnovabbli jsiru kompetittivi ekonomikament kemm jista’ jkun malajr u b’hekk jappoġġaw it-tkabbir tal-enerġija rinnovabbli sabiex nilħqu l-għanijiet tagħna. Madankollu, minħabba li din hija industrija ġdida u li qed tiżviluppa, fis-snin li ġejjin se jkollhom jiġu indirizzati dawn l-isfidi importanti kif ukoll id-dimensjoni tal-finanzjament. Din il-Komunikazzjoni tagħti ħarsa ġenerali lejn l-industrija tal-enerġija rinnovabbli fl-Ewropa u lejn il-prospetti tagħha sal-2020 u tindirizza l-isfidi l-kbar li hemm biex dan is-settur jiżviluppa. L-analiżi tal-kuntest li fuqha tissejjes din il-Komunikazzjoni hi mogħtija fi tliet rapporti li janalizzaw il-finanzjament nazzjonali u dak Ewropew tal-enerġija rinnovabbli, il-progress li sar dan l-aħħar fl-iżvilupp ta’ sorsi tal-enerġija rinnovabbli u l-użu tal-bijofjuwils u ta’ sorsi oħrajn tal-enerġija rinnovabbli fit-trasport kif ukoll it-tħaddim tal-metodu ta’ verifika tal-bilanċ tal-massa għall-iskema tas-sostenibbiltà tal-bijofjuwils u tal-bijolikwidi. Meħudin flimkien, dawn l-erba’ dokumenti huma t-tweġiba tal-Kummissjoni għar-rekwiżiti tar-rappurtar stabbiliti fil-leġiżlazzjoni rilevanti tal-UE[3]. L-ILħIQ TAL-MIRA TA’ 20 % Sal-2008, l-iżvilupp tal-enerġija rinnovabbli tmexxa minn qafas leġiżlattiv li ma kienx strett wisq u li kien stabbilixxa miri li ma kinux jorbtu legalment. Id-Direttiva dwar l-elettriku minn sorsi tal-enerġija rinnovabbli[4] u d-Direttiva dwar il-bijofjuwils[5] stabbilixxew miri nazzjonali indikattivi li, permezz tagħhom, fl-UE s-sehem tal-enerġija rinnovabbli fil-produzzjoni tal-elettriku kien se jkun ta’ 21 % sal-2010[6] u s-sehem tal-enerġija rinnovabbli li tieħu post il-petrol u d-diżil fit-trasport kien se jkun ta’ 5.75 % sal-2010. L-analiżi mogħtija fir-rapport tal-progress mehmuż turi li, wisq probabbli, l-ebda waħda minn dawn il-miri m’hi se tintlaħaq, minkejja li, hekk kif muri hawn taħt, iż-żewġ setturi komplew jikbru b’mod kontinwu. Tkabbir settorjali u ġenerali tal-enerġija rinnovabbli fl-UE[7] [pic] Ftit Stati Membri biss huma mistennija jilħqu l-miri tagħhom għall-2010 għall-użu tal-enerġija rinnovabbli fil-produzzjoni tal-elettriku. Dawn huma d-Danimarka, il-Ġermanja, l-Ungerija, l-Irlanda, il-Litwanja, il-Polonja u l-Portugall. Bl-istess mod, l-Awstrija, l-Finlandja, l-Ġermanja, Malta, l-Pajjiżi l-Baxxi, l-Polonja, r-Rumanija, Spanja u l-Isvezja biss huma mistennija jilħqu l-miri tagħhom għall-użu tal-enerġija rinnovabbli fit-trasport. Ir-rata ta’ progress lejn il-miri miftehma, li ma kinetx adegwata, u l-ħtieġa li l-iżvilupp tal-enerġija rinnovabbli jitrawwem fl-Istati Membri kollha , u mhux fi ftit minnhom biss, kienu fost ir-raġunijiet li wasslu għal bidla fl-approċċ għall-politika – bidla li ntweriet mill-adozzjoni tad-Direttiva dwar l-enerġija rinnovabbli fl-2009[8]. Id-Direttiva l-ġdida tkopri l-konsum tal-enerġija b’mod ġenerali, fosthom dak għat-tisħin u għat-tkessiħ, u tistabbilixxi miri nazzjonali li jorbtu legalment minflok miri nazzjonali indikattivi, sabiex, sal-2020, is-sehem tal-enerġija rinnovabbli fl-UE jkun ta’ 20 %. Hija fiha wkoll sett ta’ dispożizzjonijiet li ssaħħaħ sewwa, sabiex ikun iffaċilitat l-iżvilupp tal-enerġija rinnovabbli, fosthom rekwiżit legali biex l-Istati Membri jħejju pjanijiet nazzjonali ta’ azzjoni dwar l-enerġija rinnovabbli, biex huma jirriformaw l-iskemi tal-ippjanar u biex jiżviluppaw sistemi ta’ distribuzzjoni tal-elettriku. Il-ħtieġa għal titjib fl-iskemi tal-ippjanar (filwaqt li jitħares il-prinċipju tal-prekawzjoni u filwaqt li jittaffew l-impatti ambjentali) kien element ieħor li wkoll ġie diskuss fil-Komunikazzjoni tal-Kummissjoni dwar il-prijoritajiet tal-infrastruttura. Jeħtieġ li jsiru iktar sforzi kemm fl-infrastruttura tal-enerġija rinnovabbli kif ukoll fl-infrastruttura tal-enerġija b’mod ġenerali. L-analiżi tal-pjanijiet tal-Istati Membri turi li l-approċċ il-ġdid qed jibda jagħti l-frott. Il-qafas regolatorju komprensiv u li jorbot legalment qed jiswa biex imexxi ’l quddiem l-iżvilupp tal-enerġija rinnovabbli sabiex jintlaħqu l-miri ambizzjużi li l-UE għamlet għaliha nfisha[9]. Ir-rati għoljin ta’ tkabbir ta’ dan l-aħħar wasslu biex 62 % mill-investimenti fil-produzzjoni tal-enerġija li kien hemm fl-2009 kienu fl-enerġija rinnovabbli. ….rati ikbar ta’ tkabbir…. L-istimi tal-Istati Membri juru li l-enerġija rinnovabbli se tikber b’rata iktar mgħaġġla minn qabel minn issa sal-2020. Kważi nofs l-Istati Membri (l-Awstrija, il-Bulgarija, ir-Repubblika Ċeka, id-Danimarka, il-Ġermanja, il-Greċja, Spanja, Franza, il-Litwanja, Malta, il-Pajjiżi l-Baxxi, is-Slovenja u l-Isvezja) beħsiebhom jaqbżu l-miri tagħhom u se jkunu jistgħu jagħtu ammonti żejda lill-Istati Membri l-oħra. Żewġ Stati Membri (l-Italja u l-Lussemburgu) beħsiebhom iġibu parti żgħira mill-enerġija rinnovabbli li għandhom bżonn biex jilħqu l-miri tagħhom mill-“importazzjonijiet”, fil-forma ta’ trasferimenti statistiċi, mill-Istati Membri li għandhom ammonti żejda, jew minn pajjiżi terzi (għal aktar dettalji ara r-rapport tal-progress mehmuż). Jekk iseħħ dan it-tbassir kollu tal-produzzjoni, fl-2020 is-sehem ġenerali tal-enerġija rinnovabbli fl-UE se jaqbeż il-mira tal-20 %. Il-pjanijiet fihom ukoll tagħrif importanti dwar l-effiċjenza fl-użu tal-enerġija. Fl-2020 il-konsum tal-enerġija fl-UE huwa mistenni jkun 95 % ta’ dak li kien fl-2005. L-istimi nazzjonali dwar il-konsum tal-enerġija jvarjaw minn żidiet ta’ iktar minn 20% mil-livell tal-2005 f’Ċipru, il-Litwanja u Malta għal tnaqqis ta’ 14 % fil-Ġermanja u ta’ 9 % fir-Renju Unit. Meħudin f’daqqa, l-Istati Membri huma mistennija jżidu l-konsum totali tal-enerġija rinnovabbli tagħhom għal iktar mid-doppju mil-livelli tal-2005, minn 103 miljun tunnellata ta’ ekwivalenti taż-żejt fl-2005 għal 217 miljun tunnellata ta’ ekwivalenti taż-żejt fl-2020 (il-konsum gross aħħari tal-enerġija). 45 % taż-żieda hija mistennija tiġi mis-settur tal-elettriku, 37 % mit-tisħin u 18 % mit-trasport. L-iżviluppi mistennija fl-UE fit-tliet setturi qed jintwerew fil-figuri t’hawn taħt[10]. Wara l-bijomassa, l-enerġija mir-riħ se tammonta għal 27 % miż-żieda mistennija fil-konsum tal-enerġija rinnovabbli (żewġ terzi fuq l-art u terz lil hinn mill-kosta). Dan se joħloq domanda għal dawk li jimmanifatturaw it-turbini tar-riħ fl-Ewropa u għall-industriji relatati. Bl-istess mod, l-industrija tal-enerġija mix-xemx ukoll se tikber, l-iktar għall-produzzjoni fotovoltajka. Teknoloġiji oħrajn li dal-ħin jirrappreżentaw kwantitajiet żgħar ta’ enerġija se jkollhom rati tat-tkabbir li huma saħansitra ikbar. B’hekk dawk li huma mdaħħlin fl-industrija fl-Ewropa jridu jkunu lesti jwieġbu għal din id-domanda dejjem tikber. [pic] ….iktar elettriku…. Abbażi tal-pjanijiet tal-Istati Membri, sal-2020, l-enerġija rinnovabbli għandha tirrappreżenta 37 % mit-taħlita tal-elettriku fl-Ewropa. It-twessigħ mistenni fl-elettriku minn sorsi tal-enerġija rinnovabbli jġib miegħu diversi implikazzjonijiet. L-ewwel nett, dan jenfasizza l-ħtieġa li s-sistema ta’ distribuzzjoni tal-elettriku tiġi mmodernizzata b’rata iktar mgħaġġla. Il-Komunikazzjoni dwar l-infrastruttura tal-enerġija wriet il-ħtieġa li tittieħed azzjoni urġenti sabiex is-sistema ta’ distribuzzjoni titħejja biex fiha jkunu integrati ammonti sinifikanti ta’ elettriku li jkun prodott minn sorsi tal-enerġija rinnovabbli, sabiex ikunu ffaċilitati l-ilħiq ta’ bilanċ fis-sistema ta’ distribuzzjoni, il-flessibbiltà u produzzjoni mqassma aħjar. Is-sistemi tal-elettriku jridu jsiru iktar magħqudin bejniethom u iktar flessibbli, u se jkun meħtieġ li jiġu zviluppati infrastrutturi ġodda u li jissaħħu dawk li diġà jeżistu, fosthom l-użu ta’ teknoloġiji ta’ sistemi tad-distribuzzjoni intelliġenti[11]. Waħda mill-isfidi ewlenin marbutin mal-infrastruttura tas-sistema ta’ distribuzzjoni hija biex il-potenzjali għall-enerġija minn fuq il-baħar li jidher li hemm fl-Ibħra tat-Tramuntana tal-Ewropa, l-iktar il-potenzjal għall-enerġija mir-riħ, jiġu konnessi mal-iżvilupp tan-netwerk tal-elettriku kemm fuq l-art kif lil hinn mill-kosta. L-Istrateġija tal-Ewropa għall-2020 uriet kemm iż-żieda fl-elettriku prodott minn sorsi tal-enerġija rinnovabbli għandha wkoll implikazzjonijiet għas-suq tal-elettriku b’mod ġenerali. Diversi tipi ta’ produzzjoni tal-elettriku li huma flessibbli u mqassmin fuq skala iżgħar għandhom bżonn regoli differenti għas-sistema ta’ distribuzzjoni u għad-disinn tas-suq, meta mqabblin ma’ sorsi tal-enerġija tradizzjonali kbar u ċċentralizzati. Idealment l-integrazzjoni tal-enerġija rinnovabbli fis-suq għandha sseħħ b’tali mod li jkun żgurat li r-riżorsi jkunu żviluppati fl-oqsma fejn dan ikun jagħmel l-iktar sens mil-lat ekonomiku u ambjentali. Elementi bħad-distanza miċ-ċentri tal-konsum, il-ħtiġijiet impliċiti tas-sistema ta’ distibuzzjoni u l-kwistjonijiet marbutin mal-aċċettazzjoni tal-pubbliku u mal-ħolqien tal-impjiegi wkoll għandhom rwol u wieħed ma jistax ma jagħtix kashom. Fi kwalunkwe każ, maż-żmien l-iskemi ta’ appoġġ għandhom jiġu adattati sabiex jiġu applikati l-aħjar prattiki sabiex ma jkunx hemm tagħwiġ żejjed tas-suq u spejjeż eċċessivi. ….it-tisħin u t-tkessiħ…. F’dak li għandu x’jaqsam mas-settur tat-tisħin u t-tkessiħ, il-grafika t’hawn taħt tagħti indikazzjoni tar-rata ta’ tkabbir mistennija f’dawn it-teknoloġiji fl-għaxar snin li ġejjin. Il-bijomassa se tibqa’ t-teknoloġija ewlenija, u 50 % tat-tkabbir sal-2020 se jiġi mill-enerġija prodotta minn dan is-sors (nofs dan l-ammont fis-settur tat-tisħin, terz f’dak tat-trasport u l-bqija fis-settur tal-elettriku). [pic] Fl-imgħoddi kien hemm biss żvilupp żgħir tas-suq fis-settur tat-tisħin minħabba li f’ħafna mill-Istati Membri ma kienx hemm qafas ta’ appoġġ adegwat. Madankollu, dan żgur li se jinbidel fis-snin li ġejjin wara li s-settur tat-tisħin u tat-tkessiħ iddaħħal fil-qafas il-ġdid tal-UE għall-enerġija rinnovabbli. L-Istati Membri diġà qed jippjanaw li jagħmlu riformi fl-għotjiet tagħhom, fl-iskemi tat-tariffi garantiti u fl-istrumenti l-oħra fis-settur tat-tisħin. B’hekk wieħed jista’ jistenna żvilupp u investimenti fl-industrija tal-pelits tal-bijomassa fl-Ewropa, fit-teknoloġija tal-kaldaruni tal-bijomassa, fit-teknoloġija tal-impjanti tal-enerġija li jitħaddmu wkoll bil-bijomassa, u fir-raffinar tal-bijofjuwils. …u t-trasport…. Il-pjanijiet juru wkoll kif l-Istati Membri beħsiebhom jilħqu l-mira ta’ 10 % ta’ enerġija rinnovabbli fis-settur tat-trasport. Il-bijofjuwils tal-ewwel ġenerazzjoni se jkunu s-sors ewlieni tal-enerġija minn issa sal-2020. L-Ewropa għandha l-iktar kriterji stretti dinjin għas-sostennibbiltà tal-bijofjuwils u f’Ġunju tal-2010 l-Kummissjoni ħarġet linji gwida għall-applikazzjoni ta’ dawn il-kriterji[12]. Fir-rapport rilevanti mehmuż hawnhekk, qed tingħata valutazzjoni tat-tħaddim tal-metodu ta’ verifika tal-konformità mal-kriterji tas-sostenibbiltà (msejjaħ is-sistema ta’ bilanċ tal-massa)[13]. Il-bijofjuwils tat-tieni ġenerazzjoni u l-vetturi li jitħaddmu bl-elettriku huma mistennija jagħtu biss kontribut żgħir sal-2020. [pic] Sors: Analiżi tal-Kummissjoni bbażata fuq il-pjanijiet nazzjonali ta’ azzjoni dwar l-enerġija rinnovabbli. Sabiex il-miri għall-2020 jintlaħqu b’mod ekonomiku u b’użu effiċjenti tar-riżorsi, u sabiex titwitta t-triq għal sehem ferm ikbar tal-enerġija rinnovabbli fis-snin ta’ wara, jeħtieġ li l-UE tkompli tinvesti fir-riċerka dwar teknoloġiji avvanzati tal-enerġiji rinnovabbli, u li hija tkompli tnaqqas l-ispejjeż tal-enerġija mir-riħ minn lil hinn mill-kosta, tal-enerġija fotovoltajka, tal-karozzi li jitħaddmu bl-elettriku, u tal-bijofjuwils tat-tieni ġenerazzjoni. Permezz ta’ programmi tar-riċerka bħall-Pjan SET[14] se jiġu promossi soluzzjonijiet li minnhom jibbenefikaw il-partijiet kollha sabiex jiġu żviluppati proġetti tal-enerġija minn sorsi rinnovabbli li jkollhom iktar benefiċċji ambjentali. Se jkun hemm bżonn ta’ sforz kbir u ta’ investimenti sinifikanti sabiex jiżdied l-użu tal-massa u l-użu mifrux tat-tekonoloġiji attwali sabiex jintlaħqu l-miri tal-UE għall-2020 u sabiex jiġu żviluppati u jibdew jintużaw teknoloġiji avvanzati għal settur tal-enerġija mingħajr karbonju. Għalhekk, jeħtieġ li jkun hemm ambjent stabbli u li jista’ jiġi previst għall-finanzjament tal-enerġija rinnovabbli. Barra minn hekk, minbarra l-aspetti teknoloġiċi u regolatorji, jeħtieġ li l-Istati Membri, ir-reġjuni u l-ibliet iżidu l-isforzi tagħhom biex isaħħu l-ħiliet, l-għarfien u l-kapaċitajiet tagħhom, b’mod partikulari fi ħdan l-amministrazzjonijiet u l-aġenziji rilevanti (bħal pereżempju permezz tal-Patt tas-Sindki tal-UE), sabiex tkun żgurata tmexxija xierqa hekk li l-programmi u l-proġetti ta’ investiment fl-enerġija rinnovabbli jitwettqu b’mod effiċjenti. INSAħħU L-INVESTIMENT: FINANZJAMENT AħJAR U IKTAR INTEGRAT TAL-ENERġIJA RINNOVABBLI Il-Komunikazzjoni tal-Kummissjoni dwar il-prijoritajiet tal-infrastruttura wriet li hemm bżonn ta’ investiment Ewropew ta’ iktar minn triljun Ewro minn issa sal-2020 sabiex jintlaħqu l-għanijiet tal-politika tal-UE dwar l-enerġija. Madwar nofs dan l-investiment huwa meħtieġ sabiex tinbidel il-kapaċità eżistenti tal-produzzjoni tal-elettriku jew sabiex ikun hemm investiment f’kapaċità ġdida. Hekk kif innutat fl-Istrateġija l-ġdida tal-UE dwar l-enerġija[15], għandha tingħata prijorità lill-investimenti fl-elettriku minn sorsi tal-enerġija rinnovabbli – sabiex jinkisbu livelli ogħla mit-62 % tal-istallazzjonijiet kollha tal-enerġija l-ġodda fl-2009. Minn iktar analiżi li twettqu f’isem il-Kummissjoni, jidher li, filwaqt li llum il-ġurnata l-investiment kapitali annwali fl-enerġija rinnovabbli huwa ta ’ madwar EUR 35 biljun , dan irid jirdoppja malajr għal EUR 70 biljun sabiex niżguraw li nilħqu l-għanijiet tagħna[16]. It-tali nefqa trid tiġi ffinanzjata l-iktar mill-investiment tas-settur privat, li huwa ffinanzjat fl-aħħar mill-aħħar mill-konsumaturi tal-enerġija, bħalma jiġri llum il-ġurnata. Il-benefiċċji li jiġu meta wieħed jinkuraġġixxi l-industrija tal-enerġija minn sorsi rinnovabbli ntgħarfu b’mod wiesa’ fi żmien il-kriżi finanzjarja dinjija tal-2009, meta fl-Istati Uniti tal-Amerka u fiċ-Ċina, kif ukoll madwar l-UE[17], ġew implimentati pakketti ta’ stimulu għat-“teknoloġiji nodfa” li kienu jiswew biljuni ta’ flus. Tabilħaqq, it-tkabbir ta’ dan is-settur fl-Istati Uniti tal-Amerka, fiċ-Ċina u f’pajjiżi Asjatiċi oħrajn juri li madwar id-dinja kollha, huwa meqjus bħala industrija importanti ħafna għall-ġejjieni sabiex jinkisbu l-innovazzjoni u s-sigurtà tal-enerġija u sabiex naslu għal ekonomija b’livell baxx ta’ emissjonijiet tal-karbonju. Hekk kif innutat fl-Istrateġija l-ġdida tal-UE dwar l-enerġija[18], l-isfida li l-Ewropa qed tħabbat wiċċha magħha llum il-ġurnata hija biex tibqa’ fuq quddiem nett f’din l-industrija u biex tiżgura li din l-industrija tikber fi żmien meta, fl-istess ħin, il-gvernijiet qed iħabbtu wiċċhom mal-ħtieġa li jnaqqsu l-infiq. Il-politiki dwar il-klima li jistabbilixxu prezz għall-karbonju, bħall-iskema tal-UE għall-iskambju tal-kwoti tal-emissjonijiet, sabiex tintlaħaq il-mira ta’ tnaqqis ta’ 20 % fl-emissjonijiet tal-gassijiet b’effett ta’ serra sal-2020 meta mqabbel mal-livell tal-1990, huma importanti ħafna sabiex jippromwovu l-enerġija rinnovabbli. Bl-istess mod, jistgħu jsiru ħafna affarijiet sabiex jiġu ssimplifikati l-proċeduri kkumplikati tal-awtorizzazzjoni u tal-ippjanar u sabiex jitneħħew l-ostakli li hemm għat-tkabbir tal-enerġija rinnovabbli li mhumiex marbutin mal-ispejjeż. L-użu tal-enerġija rinnovabbli jista’ jittejjeb sempliċiment billi wieħed jagħmel l-iskemi tal-ippjanar iktar trasparenti u iktar veloċi, filwaqt li jħares il-leġiżlazzjoni ambjentali eżistenti[19]. Ir-rati tal-użu ta’ din it-tip ta’ enerġija jistgħu jittejbu wkoll billi wieħed jiżgura li l-istallaturi jkunu kkwalifikati u billi wieħed igħarraf iktar lill-konsumaturi dwar dawn il-prodotti[20]. Iżda f’dan iż-żmien ta’ restrizzjonijiet kbar fiskali, nistgħu nagħmlu iktar affarijiet ukoll sabiex niżguraw li l-flus li jintefqu fuq l-enerġija rinnovabbli jintużaw b’mod kosteffikaċi. Għażla u koordinazzjoni effettivi tal-għodod finanzjarji fil-livell tal-UE u f’dak nazzjonali hija importanti ħafna f’dan ir-rigward. L-għażla ta’ strument tal-finanzjament sabiex jingħata appoġġ għall-iżvilupp tal-enerġija rinnovabbli tiddependi fuq l-istat tat-teknoloġija u l-iżvilupp tal-proġett[21]. Fost l-istrumenti nsibu l-għotjiet, is-self, il-garanziji fuq is-self, il-fondi azzjonarji, it-tariffi garantiti, il-primjums, l-iskemi tal-kwoti jew taċ-ċertifikati, l-inċentivi fiskali u s-sejħiet għall-offerti. Dawn l-istrumenti kollha jista’ jkollhom rwol, fiċ-ċirkustanzi t-tajbin, mingħajr ma jibdlu l-kompetittività tas-suq. Huma jnaqqsu forom differenti tar-riskju tal-proġetti – dawk teknoloġiċi, tal-bini u regolatorji, u jiddependu b’mod partikulari fuq il-maturità ta’ proġett jew ta’ teknoloġija. Pereżempju, tradizzjonalment, il-finanzjament tar-riċerka u tal-iżvilupp kien isir permezz ta’ għotjiet għal partijiet sinifikanti tal- ispejjeż kapitali ta’ proġett, minħabba li l-ispiża tat-teknoloġija u n-nuqqas ta’ ċertezza dwarha kienu jagħmluhom wisq riskjużi biex is-settur privat jiffinanzjahom kollha waħdu. Ladarba teknoloġija tkun ġiet stabbilita iktar, l-għotjiet xorta waħda jistgħu jkunu utli sabiex jiġu ffinanzjati proġetti tal-wiri, b’ċaqliq lejn il-kapital tar-riskju – li jkollu riskji kbar marbutin miegħu – meta t-teknoloġija tkun kważi stabbilita. Diġà nistgħu naraw xi riżultati: l-ispejjeż għall-produzzjoni tal-enerġija mir-riħ naqsu b’20 % matul id-disa’ snin sal-2006 u dawk għall-enerġija solari fotovoltajka b’57 %[22]. Għall-enerġija mir-riħ, spejjeż inqas tat-tħaddim iwasslu dejjem iktar għal prezzijiet tas-suq iktar baxxi (l-hekk imsejjaħ “effett li jirriżulta mill-ordni tal-mertu” (“merit order effect”)). Dan ifisser iffrankar tal-ispejjeż għall-konsumaturi kollha tal-elettriku, u jista’ jkun li jikkumpensa, b’mod sinifikanti, għall-ispejjeż żejda tal-iskemi tal-appoġġ. Ladarba teknoloġija tkun tista’ tintuża iżda tkun għadha mhix kompetittiva, hemm tendenza li l-appoġġ jinbidel minn dak għall-kapital għall- appoġġ għat-tħaddim . Hawn ukoll insibu firxa wiesgħa ta’ strumenti, skont iċ-ċirkustanzi. Ikun x’ikun l-istrument, huwa importanti li dan ikollu mod trasparenti u li jista’ jiġi previst għall-adattament tal-livelli ta’ appoġġ sabiex jiġu evitati l-politiki ta’ “stop and go” (politiki għal żmien qasir immirati li jiksbu bilanċ bejn żewġ għanijiet li jidhru li huma kontradittorji) jew is-sejħiet politiċi għal bidliet retroattivi fil-kundizzjonijiet (bħalma ġara f’ċerti swieq tal-enerġija fotovoltajka dan l-aħħar) li jippermettu aġġustamenti biex jirriflettu l-ispejjeż tal-produzzjoni tal-enerġija minn sorsi rinnovabbli li qed jorħsu b’mod kontinwu u b’hekk jiġi evitat dħul żejjed fuq il-kapital. Ta’ min jinnota wkoll li l-appoġġ għat-tħaddim ħafna drabi huwa ffinanzjat mill-konsumaturi tal-enerġija iktar milli mit-taxxi. L-ispejjeż biex niżviluppaw is-settur tal-enerġija tagħna jvarjaw, u jiddependu fuq għadd wiesa’ ta’ fatturi, fosthom l-ispejjeż tat-teknoloġija, il-prezzijiet taż-żejt u tal-gass, il-progress teknoloġiku, l-ispejjeż tas-sistema tad-distribuzzjoni u tat-trasport u l-ostakli amministrattivi. Madankollu, minħabba s-suq tal-enerġija uniku Ewropew li għadu fframmentat u l-infrastruttura tradizzjonali, u minħabba li l-fjuwils fossili għadhom qed jirċievu livell tas-sussidji li huwa erba’ darbiet ogħla minn dak tal-enerġija rinnovabbli[23], din tal-aħħar ħafna drabi għadha tiswa iktar minn dik minn sorsi tradizzjonali. Din hija ħasra u għandu jkun hemm sforzi sabiex jingħataw inċentivi biex l-Istati Membri jkunu jistgħu jiksbu l-miri tagħhom għall-enerġija rinnovabbli. Sakemm jintlaħqu dawn il-kundizzjonijiet tas-suq u sakemm jitnaqqsu l-ostakli, se jkun hemm bżonn jingħata appoġġ kontinwu lilll-enerġija rinnovabbli. L-appoġġ finanzjarju għall-enerġija rinnovabbli żgur li jista ’ jitneħħa bil-mod il-mod, iżda dan se jkun jista ’ jsir biss meta l-ispejjeż għall-enerġija rinnovabbli jkunu naqsu iktar, meta jkunu ġew ikkoreġuti n-nuqqasijiet tas-suq u meta dawn it-teknoloġiji jkunu jistgħu jaħdmu f ’ suq kompetittiv . ….Sistemi ta’ appoġġ tal-Istati Membri…. Filwaqt li jingħata xi finanzjament mill-UE, il-biċċa l-kbira tal-appoġġ għall-enerġija rinnovabbli jingħata fil-livell tal-Istati Membri. It-tabella turi kif l-Istati Membri jużaw għadd ta’ strumenti differenti sabiex jagħtu appoġġ finanzjarju. Dan jirrifletti l-fatt li jista’ jkun xieraq li wieħed juża diversi strumenti, minħabba l-istatus differenti tat-teknoloġiji differenti kollha, f’termini tal-maturità tagħhom, tal-utenti u tas-swieq. Madankollu, l-għażla tal-istrumenti għandha titpoġġa f’qafas ċar sabiex ma tinħoloqx konfużjoni u ma jkunx hemm konsegwenzi negattivi għall-investituri. Tabilħaqq, fis-setturi kollha, iżda l-iktar f’dak tal-elettriku, saru riformi sinifikanti u l-istrumenti ġew adattati hekk kif inbidlu ċ-ċirkustanzi f’dawn is-setturi. Hekk kif naqsu l-ispejjeż tal-produzzjoni, tnaqqsu wkoll it-tariffi. Hekk kif żviluppaw it-teknoloġiji, dawn iddaħħlu fl-iskemi tal-kwoti jew tal-appoġġ għat-tariffi. Hekk kif tnaqqsu r-riskji marbutin mat-teknoloġiji, il-produtturi ġew esposti għal iktar riskju fil-prezz tas-suq (u għall-integrazzjoni fis-suq) billi l-appoġġ inbidel minn dak mogħti fil-forma ta’ tariffi garantiti għal dak mogħti fil-forma ta’ primjums. Huwa importanti ferm li t-tali spejjeż “ma jkunux inklużi fil-baġit”, jiġifieri li dawn jitħallsu mill-konsumaturi tal-enerġija iktar milli minn dawk li jħallsu t-taxxa (għal aktar dettalji ara d-dokument ta’ ħidma tal-persunal relatat) sabiex jiġu evitati waqfiet kontinwi tat-tip “stop-start” hekk kif il-baġits tal-gvernijiet isiru iktar ristretti. L-użu tal-istrumenti differenti għall-elettriku, it-tisħin u t-trasport (il-bijofjuwils) mill-Istati Membri | |AT |BE |BG |CY |CZ |DE |DK |EE |ES |FI |FR |GR |HU |IE |IT |LT |LU |LV |MT |NL |PL |PT |RO |SE |SI |SK |UK | |L-elettriku |Tariffi garantiti | x | x |x |x |x |x | |x |x | |x |x |x |x |x |x |x |x |x | | |x | | |x |x |x | | |Primjums | | | | |x | |x |x |x | | | | | | | | | | |x | | | | |x | | | | |Obbligu tal-kwota | |x | | | | | | | | | | | | |x | | | | | |x | |x |x | | |x | | |Għotjiet għall-investimenti | |x | |x | x | | | | |x | |x |x | | |x |x |x |x | | | | | | | | | | |Eżenzjonijiet mit-taxxa | |x | | | | | | |x |x | |x | | | | | |x | |x |x | | |x | |x |x | | |Inċentivi fiskali | | |x | | |x | |x | | | | | | | | | | |x |x |x | | | |x | | | | It-tisħin |Għotjiet għall-investimenti | x |x |x |x |x |x | |x | |x |x |x |x |x | |x |x |x |x |x |x |x | |x |x |x |x | | |Eżenzjonijiet mit-taxxa | x |x | | | | |x | | | |x |x | | |x |x | | | |x | | | |x | | |x | | |Inċentivi finanzjarji | | |x | | |x | |x | | |x | | | | | | | | | | |x | | | | | | | It-trasport |Obbligu tal-kwota | x | |x |x |x |x |x | |x |x |x | | |x | |x |x |x | |x |x |x |x | |x |x |x | | |Eżenzjonijiet mit-taxxa | x |x | |x |x |x |x |x |x | |x |x |x |x |x |x |x |x |x | |x |x |x |x |x |x |x | | Element ieħor tar-riforma f’ċerti Stati Membri kien l-iżvilupp ta’ mekkaniżmi ta’ finanzjament privat li jservu kemm biex jattiraw il-kapital kif ukoll biex iżidu l-aċċettazzjoni lokali tal-proġetti tal-enerġija rinnovabbli (u b’hekk jgħinu biex jingħelbu ostakli oħrajn bħall-permessi tal-ippjanar). L-iktar strument komuni użat għal dan il-għan huwa “s-sjieda lokali” li permezz tiegħu l-komunitajiet lokali jista' jkollhom sehem finanzjarju fl-investiment fil-proġett, u talli jagħmlu dan, huma jingħataw l-elettriku bi prezz iktar baxx jew jingħataw sehem mill-qligħ tal-proġett[24]. L-iżvilupp ta’ sħubijiet lokali bejn is-settur pubbliku u dak privat ukoll jistgħu jkunu mod effettiv kif wieħed inaqqas l-ispejjeż tal-proġetti u jikseb aċċettazzjoni ikbar tagħhom min-naħa tal-pubbliku filwaqt li jingħata kontribut għall-iżvilupp soċjoekonomiku lokali u reġjonali. It-tali riformi jkollhom effett meta jkunu ppjanati u antiċipati mill-investituri skont strateġija ċara tal-gvern. Il-bidliet li jsiru f’daqqa jtellfu ħafna u jeffettwaw ħażin l-istrateġiji kollha tal-investiment fl-enerġija minn sorsi rinnovabbli. Dawn it-tipi ta’ bidliet għandhom jiġu evitati minħabba li huma jnaqqsu l-fiduċja tal-investituri u jeffettwaw ħażin l-isforzi biex jinkisbu l-miri. B’mod partikulari, għandhom jiġu evitati l-bidliet retroattivi fl-iskemi ta’ appoġġ, minħabba l-effett negattiv li t-tali bidliet għandhom fuq il-fiduċja tal-investituri. Il-Kummissjoni diġà esprimiet it-tħassib tagħha dwar l-iżviluppi li kien hemm dan l-aħħar f’ċerti Stati Membri f’dan ir-rigward u hija se tkompli tissorvelja mill-qrib din il-kwistjoni sabiex tqis iktar azzjoni min-naħa tal-UE jew fil-livell tal-UE jekk dan ikun meħtieġ. ….il-mekkaniżmi ta’ kooperazzjoni…. Dawn il-bidliet itejbu l-effiċjenza tal-istrumenti, iżda għad fadal ħafna x ’ isir . Ħafna mill-Istati Membri komplew jiffukaw fuq ir-riżorsi nazzjonali sabiex jiksbu l-miri tagħhom għall-2020 waħedhom. Ma ppruvawx inaqqsu l-ispejjeż billi jiżviluppaw riżorsi li jiswew inqas flus f’partijiet oħrajn tas-suq uniku. Mill-analiżi tal-Kummissjoni[25] huwa stmat li, jekk l-Istati Membri jittrattaw l-enerġija rinnovabbli bħala prodott f’suq uniku Ewropew minflok ma jittrattawha bħala prodott fis-swieq nazzjonali, jistgħu jiġu ffrankati sa EUR 10 biljun. B’hekk iċ-ċaqliq lejn l-integrazzjoni fis-suq, u b’mod partikulari l-bidla lejn il-primjums garantiti, qed isiru bil-mod wisq u b’mod wisq ifframmentat, u għandhom bżonn jissaħħu. Hekk kif inhu nnutat fl-Istrateġija tal-UE dwar l-enerġija, irridu nfittxu li nilħqu iktar konverġenza bejn l-iskemi nazzjonali ta’ appoġġ sabiex jiġi ffaċilitat in-negozju u sabiex nimxu lejn approċċ iktar pan-Ewropew fir-rigward tal-iżvilupp tas-sorsi tal-enerġija rinnovabbli[26]. Din it-talba ripetuta għall-konverġenza mhix talba ġdida, u se tkabbar il-ħtieġa li jibda jkun hemm aġġustament, b’mod partikulari, għal suq Ewropew tal- elettriku , li fih iktar minn terz tal-enerġija se tiġi mill-enerġija rinnovabbli. F’ċerti sitwazzjonijiet, bħal fil-każ tal-iżvilupp tal-enerġija mir-riħ lil hinn mill-kosta, il-ħtieġa għal strateġija integrata hija waħda imminenti. F’dan il-każ, l-Istati Membri kkonċernati u l-Kummissjoni diġà bdew jaġixxu, u huma għadhom kemm iffirmaw il-Memorandum ta’ Ftehim dwar l-Inizjattiva tas-sistema ta’ distribuzzjoni ta’ lil hinn mill-kosta tal-pajjiżi tal-ibħra tat-Tramuntana. Il-Kummissjoni se ssegwi dan l-iżvilupp mill-qrib u fl-2012 se toħroġ rapport dwar l-iżviluppi fl-enerġija mir-riħ lil hinn mill-kosta u dwar l-iżviluppi fis-sistema ta’ distribuzzjoni. Hija qed teżamina wkoll il-parametri għall-importazzjoni tal-enerġija rinnovabbli min-Nofsinhar tal-Mediterran, li tiġi minn inizjattivi bħal dawk imsejħin “Desertec” u l-“Pjan solari Mediterranju”. Minbarra din il-prijorità, għandha tiġi żviluppata strateġija tal-UE għaż-żmien medju u fit-tul sabiex is-settur tal-enerġija jibda jaħdem b’mod kosteffikaċi. L-ewwel pass biex l-enerġija rinnovabbli tiġi integrata fis-suq huwa li jiġu żviluppati l-mekkaniżmi l-ġodda ta’ kooperazzjoni maħluqin mid-Direttiva. Il-mekkaniżmi ta’ kooperazzjoni li ħolqot id-Direttiva dwar l-enerġija rinnovabbli Id-Direttiva dwar l-enerġija rinnovabbli tistabbilixxi “mekkaniżmi ta’ kooperazzjoni” li permezz tagħhom l-Istati Membri jistgħu jingħaqdu flimkien sabiex jiżviluppaw sorsi tal-enerġija rinnovabbli. Dawn jinkludu: - it-“trasferimenti statistiċi” li permezz tagħhom Stat Membru li jkollu ammont żejjed ta’ enerġija rinnovabbli jista’ jbiegħ dan l-ammont statistikament lil Stat Membru ieħor, li fih jista’ jkun li s-sorsi tal-enerġija rinnovabbli jkunu jiswew iktar flus. B’hekk, wieħed minn dawn l-Istati Membri jaqla’ qligħ li jkun ikopri mill-inqas l-ispiża biex tiġi żviluppata dik l-enerġija, waqt li l-ieħor jieħu kontribut li jiswielu għall-mira tiegħu bi prezz baxx. - il-“proġetti konġunti” li permezz tagħhom proġett ġdid tal-enerġija minn sorsi rinnovabbli fi Stat Membru wieħed jista’ jiġi kkofinanzjat minn Stat Membru ieħor u l-produzzjoni tista’ tinqasam, b’mod statistiku, bejniethom. Hawnhekk ukoll, insibu benefiċċji reċiproki u, permezz ta’ din il-kooperazzjoni, jiġu ffrankati l-ispejjeż. Il-proġetti konġunti jistgħu jsiru wkoll bejn Stat Membru u pajjiż terz, jekk l-elettriku prodott jiġi importat lejn l-UE, pereżempju mill-Afrika ta’ Fuq. - l-“iskemi konġunti ta’ appoġġ” li permezz tagħhom żewġ Stati Membri jew iktar jaqblu li jarmonizzaw l-iskemi ta’ appoġġ tagħhom kollha għall-iżvilupp tal-enerġija rinnovabbli, jew parti minnhom, sabiex jintegraw biċ-ċar din l-enerġija fis-suq uniku, u jaqsmu l-produzzjoni skont regola bħal, pereżempju, skont minn fejn ġej l-appoġġ finanzjarju. L-użu tat-tali mekkaniżmi se jwassal għal perspettiva Ewropea tal-iżvilupp tal-enerġija rinnovabbli, iktar milli waħda nazzjonali, u b’hekk se jiżgura li l-Ewropa tilħaq il-mira tagħha għall-enerġija rinnovabbli b’mod kosteffikaċi. Barra minn hekk, l-ambitu għan-negozju, il-proġetti konġunti u l-iskemi komuni ta’ appoġġ jikkostitwixxu passi ċari biex l-enerġija rinnovabbli tkun integrata fis-suq tal-enerġija Ewropew. L-Istati Membri ħolqu l-mekkaniżmi ta’ kooperazzjoni tad-Direttiva l-ġdida dwar l-enerġija rinnovabbli. Dan ippermettielhom jikkontrollaw kif ir-riżorsi tal-enerġija rinnovabbli tagħhom se jiġu żviluppati b’mod konġunt, kif se jiġu kkofinanzjati u kif se jingħaqdu jew se jiġu armonizzati l-iskemi ta’ appoġġ tagħhom. Għalhekk, meta jinħolqu kundizzjonijiet indaqs fis-suq uniku tal-enerġija u meta l-produtturi tal-enerġija rinnovabbli jkunu f’qagħda li jikkompetu b’mod ġust, l-Istati Membri għandhom ikunu iktar imħejjija biex jippromwovu lill-enerġija rinnovabbli bħala prodott pan-Ewropew, li jkun sfruttat b’mod effiċjenti madwar l-Unjoni fl-Istati Membri fejn dan ikun possibbli u fejn dan ikun jagħmel l-iktar sens mil-lat ekonomiku. Il-forums u l-proġetti li l-Kummissjoni stabbiliet biex tgħin lill-Istati Membri jiżviluppaw il-mekkaniżmi ta’ kooperazzjoni[27] jistgħu jintużaw ukoll biex jitmexxew aspetti oħrajn tal-iskemi nazzjonali ta’ appoġġ u riformi oħrajn fihom. Inizjattivi oħrajn jistgħu jinkludu sussidji komuni ddifferenzjati skont it-teknoloġiji, dati għar-reviżjoni annwali, metodi jew indiċijiet biex jiġu kkalkulati l-ispejjeż, konverżjoni iktar koerenti tat-tariffi garantiti għal primjums garantiti meta t-teknoloġiji jimmaturaw u ħidma kontinwa biex jinħolqu gruppi reġjonali għall-iskemi konġunti ta’ appoġġ, bħall-iskema konġunta ta’ ċertifikati favur l-ambjent li n-Norveġja u l-Isvezja għadhom kemm ftehmu dwarha. Il-mekkaniżmi jipprovdu wkoll l-ambitu biex wieħed jappoġġa l-iżvilupp tal-produzzjoni tal-enerġija minn sorsi rinnovabbli f’pajjiżi terzi. B’hekk dawn il-mekkaniżmi jistgħu jiffaċilitaw progress ta’ veru fil-konverġenza tal-iskemi Ewropej ta’ appoġġ, u għaldaqstant jiżguraw iktar koerenza fis-suq uniku. Il-Kummissjoni se teżamina t-tħaddim effettiv tal-iskemi ta’ appoġġ u tal-mekkaniżmi ta’ kooperazzjoni fil-kuntest tal-analiżi tal-2014 prevista mid-Direttiva. Hija se tħejji linji gwida għal riformi iktar armonizzati, se tiffaċilita l-iżvilupp tal-mekkaniżmi ta’ kooperazzjoni u se twitti t-triq għall-iżvilupp tal-enerġija rinnovabbli fin-Nofsinhar tal-Mediterran. Dawn l-azzjonijiet se jipprovdu pjattaforma biex ikun hemm skambju tat-tagħrif dwar ir-riformi li jkunu qed jitwettqu fl-Istati Membri u se jgħinu biex tiġi evitata ġirja għas-sussidji. ….is-settur tat-tisħin…. Fis-settur tat-tisħin , il-biċċa l-kbira tal-għotjiet tal-Istati Membri għall-investimenti jiffukaw fuq l-istallazzjoni fid-djar ta’ tagħmir żgħir solari termiku jew ta’ tagħmir żgħir solari fotovoltajku. Minħabba t-tnaqqis fil-prezzijiet tat-tagħmir żgħir li seħħ f’dawn l-aħħar snin, l-Istati Membri jistgħu jibdew jaħsbu fuq soluzzjonijiet regolatorji fil-livell tad-djar iktar milli fuq soluzzjonijiet finanzjarji. Pereżempju, l-Artikolu 13(4) tad-Direttiva dwar l-enerġija rinnovabbli jinkludi regoli dwar regolamenti jew kodiċijiet għas-settur tal-bini sabiex ikun hemm livell minimu ta’ enerġija rinnovabbli fil-bini, u b’hekk ikunu żgurati t-tkabbir tas-settur u l-iffrankar ta’ ħafna flus, permezz ta’ mezzi regolatorji iktar milli permezz ta’ mezzi finanzjarji[28]. Minħabba n-natura lokali tagħhom, l-appoġġ għas-sistemi ż-żgħar tat-tisħin jista’ jisfrutta forom tal-enerġija ddistribwiti li jiżviluppaw ir-riżorsi tal-bijomassa, ir-riżorsi solari u dawk ġeotermali ta’ komunità lokali. F’ħafna mill-Istati Membri, issa biss bdiet tingħata ħarsa lejn il-possibbiltajiet tat-tisħin fuq skala kbira minn sorsi tal-enerġija rinnovabbli. Parti mir-raġuni għal dan huwa li huwa issa biss li dan iddaħħal fil-qafas regolatorju Ewropew (il-mira ta’ 20 %). Hekk kif ġie nnutat fil-Komunikazzjoni dwar il-prijoritajiet tal-infrastruttura26, għandhom jiġu promossi, b’mod prijoritarju, in-netwerks tat-tisħin tad-distretti fl-agglomerazzjonijiet kollha li huma pjuttost kbar u li fihom il-kundizzjonijiet lokali jew reġjonali jiġġustifikaw l-użu ta’ dawn in-netwerks. Il-Kummissjoni se tkompli teżamina l-iżvilupp ta’ dan is-settur. Fil-livell tal-UE , minkejja appoġġ politiku qawwi u minkejja li jeżisti qafas legali u ta’ politika sod, l-appoġġ finanzjarju mogħti lis-sorsi tal-enerġija rinnovabbli għadu relattivament baxx. Għall-perjodu mill-2007 sal-2009, intefqu madwar EUR 9.8 biljun fuq l-enerġija rinnovabbli (EUR 3.26 biljun fis-sena), li l-biċċa l-kbira minnhom ingħataw fil-forma ta’ self mill-Bank Ewropew tal-Investiment. L-istrumenti tal-UE li l-Kummissjoni tuża b’mod dirett biex tiffinanzja proġetti tal-enerġija minn sorsi rinnovabbli (in-nefqa fuq il-Pjan Ewropew ta’ Rkupru Ekonomiku, fuq ir-Riċerka u l-Iżvilupp Teknoloġiku u fuq il-Pjan SET), dawk amministrati b’mod konġunt mal-Istati Membri (il-fondi strutturali u ta’ koeżjoni) u dawk amministrati ma’ istituzzjonijiet oħrajn (il-Bank Ewropew għar-Rikostruzzjoni u l-Iżvilupp u l-Bank Ewropew tal-Investiment), kollha se jiġu analizzati fil-kuntest tal-ippjanar li se jsir tal-Qafas finanzjarju Ewropew li jmiss, li jkopri n-nefqa tal-UE mill-2014 ’il quddiem[29]. F'dan ir-rigward, l-ambizzjoni li jingħata appoġġ għall-impenn politiku tal-UE għas-sorsi tal-enerġija rinnovabbli jeħtieġ li tingħata l-fondi adegwati. Il-Kummissjoni se teżamina, b’mod partikulari, l-opportunitajiet biex jintużaw il-fondi tal-UE u l-fondi nazzjonali sabiex jiġi attirat il-kapital mis-settur privat fil-proġetti tal-enerġija ta’ interess Ewropew fuq il-livelli lokali, reġjonali, nazzjonali u Ewropej. Hemm bżonn ta’ iktar sforzi sabiex jiġi ffaċilitat l-użu tal-mekkaniżmi ta’ kooperazzjoni tad-Direttiva dwar l-enerġija rinnovabbli, u b’hekk tittejjeb il-kooperazzjoni reġjonali u tinbeda r-riforma armonizzata tal-iskemi ta’ appoġġ. Sors ġdid ewlieni ta’ appoġġ finanzjarju għas-sorsi tal-enerġija rinnovabbli fil-livell tal-UE huwa l-“programm tan-NER 300”, li ġie stabbilit skont id-Direttiva 2003/87/KE dwar l-iskema għall-iskambju tal-kwoti tal-emissjonijiet. Dan il-programm se jappoġġa l-wiri tal-ġbir u l-ħżin tad-diossidu tal-karbonju u tas-sorsi innovattivi tal-enerġija rinnovabbli fuq skala kummerċjali u għandu l-għan li jikkofinanzja mill-inqas 34 proġett tal-enerġija rinnovabbli innovattiva fl-UE. Il-programm se jipprovdi kofinanzjament ta’ madwar EUR 4.5 biljun (finanzjament daqs dak mill-industrija u mill-Istati Membri)[30]. Il-Kummissjoni varat l-ewwel sejħa għall-proposti, li kien fiha 200 miljun kwota, skont il-Programm tan-NER 300, f’Novembru tal-2010[31]. Il-Kummissjoni beħsiebha tressaq ukoll proposta sabiex tiġi rriveduta d-Direttiva dwar it-taxxi fuq l-enerġija[32]. Kemm għall-finanzjament tal-enerġija rinnovabbli min-naħa tal-Istati Membri kif ukoll għal dak Ewropew, jidher biċ-ċar li l-qafas eżistenti jrid jittejjeb jekk l-UE trid tilħaq il-miri tagħha għall-2020 bl-inqas spejjeż possibbli. KONKLUżJONI It-tkabbir limitat u b’mod ifframmentat tal-industrija tal-enerġija rinnovabbli fl-Ewropa fl-għaxar snin sal-2008 kien b’mod parzjali minħabba l-qafas regolatorju limitat tal-UE. Filwaqt li għarfet li l-enerġija rinnovabbli se tkun fil-qalba ta’ kwalunkwe settur tal-enerġija b’livell baxx ta’ emissjonijiet tal-karbonju fil-ġejjieni, l-UE daħħlet qafas leġiżlattiv ta’ appoġġ li huwa komprensiv u b’saħħtu. Issa l-isfida hija li mit-tfassil tal-politika ngħaddu għall-implimentazzjoni fil-livell nazzjonali, u li nieħdu azzjoni konkreta fuq il-post. L-implimentazzjoni tad-Direttiva u t-tressiq tal-pjanijiet huma sinjali ta’ progress li jagħmlulna kuraġġ u li għandhom ikomplu għaddejjin. Fil-kuntest attwali ta’ fraġilità makroekonomika u ta’ konsolidazzjoni fiskali, ta’ min jagħraf li l-finanzjament tal-enerġija rinnovabbli huwa nfiq li se jġib iktar tkabbir u li se joffri qligħ ikbar fil-ġejjieni. Huwa importanti wkoll li tkun żgurata l-kwalità ta’ din in-nefqa, billi jiġu applikati l-istrumenti tal-finanzjament l-iktar effiċjenti u l-iktar kosteffikaċi. Bħal fil-każ tal-infrastruttura tal-enerġija, jeħtieġ li jkun hemm azzjoni Ewropea sabiex il-produzzjoni tal-enerġija rinnovabbli titwettaq b’mod effiċjenti u sabiex din tiġi integrata fis-suq uniku Ewropew. Fil-livell nazzjonali, kwalunkwe reviżjoni tal-istrumenti tal-finanzjament għandha titwettaq b’mod li ma tinħoloqx inċertezza għall-investituri u b’mod li jitqiesu l-politiki tal-Istati Membri l-oħra sabiex ikun żgurat approċċ li jkun koerenti mal-ħolqien ta’ suq ġenwin Ewropew. Il-Kummissjoni se tappoġġa b’mod attiv il-kooperazzjoni nazzjonali fil-finanzjament tas-sorsi tal-enerġija rinnovabbli, abbażi tal-qafas il-ġdid għall-kooperazzjoni bejn l-Istati Membri mogħti fid-Direttiva dwar l-enerġija rinnovabbli, u hija se tippromwovi l-integrazzjoni tal-enerġija rinnovabbli fis-suq Ewropew. Fil-livell Ewropew, il-fondi tal-UE għandhom ikun mmirati sabiex ikun żgurat żvilupp tal-enerġija rinnovabbli li jkun kosteffikaċi u sabiex tingħata għajnuna teknika, filwaqt li jkun żgurat l-aktar mezz effettiv biex jitnaqqsu l-ispejjeż tal-investimenti kapitali fis-settur, inkluż permezz ta’ kollaborazzjoni mal-Bank Ewropew tal-Investiment u permezz tal-għoti ta’ għajnuna teknika. Għalhekk, il-Kummissjoni tistieden lill-Istati Membri biex: - jimplimentaw il-pjanijiet nazzjonali ta’ azzjoni dwar l-enerġija rinnovabbli; - jissimplifikaw l-iskemi tal-ippjanar tal-infrastruttura, filwaqt li jħarsu l-leġiżlazzjoni ambjentali tal-UE li diġà teżisti, u biex ifittxu li jikkonformaw mal-aħjar prattiki; - jagħmlu progress iktar malajr fl-iżvilupp tas-sistema ta’ distribuzzjoni tal-elettriku sabiex ikun hemm bilanċ ma’ sehem ikbar tal-enerġija rinnovabbli; - jiżviluppaw mekkaniżmi ta’ kooperazzjoni u jibdew jintegraw l-enerġija rinnovabbli fis-suq Ewropew; - jiżguraw li kwalunkwe riforma tal-iskemi nazzjonali ta’ appoġġ li diġà jeżistu tiggarantixxi l-istabbiltà għall-investituri u li jiġu evitati l-bidliet retroattivi. Sabiex tappoġġa t-tali sforzi, il-Kummissjoni se tkompli taħdem mill-qrib mal-Istati Membri dwar l-implimentazzjoni tad-Direttiva, sabiex l-effettività tal-finanzjament tal-UE għall-proġetti tal-enerġija minn sorsi rinnovabbli tiġi analizzata u tittejjeb u sabiex tkun iffaċilitata l-konverġenza tal-iskemi nazzjonali ta’ appoġġ, hekk li jkunu żgurati l-aħjar kundizzjonijiet għall-iżvilupp tal-enerġija rinnovabbli fl-Ewropa. [1] Studju tal-Kummissjoni dwar il-proġett tar-riċerka msejjaħ “EmployRES” (studju mwettaq mill-kumpanija ECOFYS), dwar l-effetti grossi tal-impjieg. [2] COM(2010)639/3 L-enerġija fl-2020: Strateġija għal enerġija kompetittiva, sostenibbli u sikura [ titlu mhux uffiċjali ]. [3] SEC xx Il-progress li sar dan l-aħħar fl-iżvilupp tal-enerġija minn sorsi rinnovabbli u evalwazzjoni teknika tal-użu tal-bijofjuwils u ta ’ fjuwils rinnovabbli oħrajn fit-trasport . Rapport tal-Kummissjoni magħmul skont l-Artikolu 3 tad-Direttiva 2001/77/KE u l-Artikolu 4(2) tad-Direttiva 2003/30/KE; SEC xx Analiżi tal-finanzjament nazzjonali u dak Ewropew tal-enerġija rinnovabbli . Rapport tal-Kummissjoni magħmul skont l-Artikolu 23(7) tad-Direttiva 2009/28/KE; SEC xx Rapport tal-Kummissjoni dwar it-tħaddim tal-metodu ta ’ verifika tal-bilanċ tal-massa għall-iskema tas-sostenibbiltà tal-bijofjuwils u tal-bijolikwidi . Rapport tal-Kummissjoni magħmul skont l-Artikolu 18(2) tad-Direttiva 2009/28/KE. [4] Id-Direttiva 2001/77/KE tas-27 ta’ Settembru 2001 fuq il-promozzjoni ta’ elettriku prodott minn sorsi ta’ enerġija rinnovabbli fis-suq intern tal-elettriku. [5] Id-Direttiva 2003/30/KE tat-8 ta’ Mejju 2003 dwar il-promozzjoni tal-użu tal-bijokarburanti [bijofjuwils] jew karburanti [fjuwils] oħra rinnovabbli għat-trasport. [6] Is-sehem tal-enerġija rinnovabbli fil-produzzjoni tal-elettriku fl-UE mogħti fl-Anness għad-Direttiva 2001/77/KE huwa ta’ 22 %, iżda wara l-adeżjonijiet li saru wara, dan inbidel għal 21 %. [7] Il-perċentwali msemmija f’din il-figura jirreferu għas-sehem tal-enerġija minn sorsi rinnovabbli fit-tliet setturi li jużaw l-enerġija u għas-sehem ġenerali tal-enerġija minn sorsi rinnovabbli fil-konsum aħħari tal-enerġija. [8] Id-Direttiva 2009/28/KE tat-23 ta’ April 2009 dwar il-promozzjoni tal-użu tal-enerġija minn sorsi rinnovabbli. [9] Il-pjanijiet nazzjonali ta’ azzjoni dwar l-enerġija rinnovabbli jinsabu fuq il-pjattaforma tat-trasparenza tal-Kummissjoni, fl-indirizz tal-internet li ġej: http://ec.europa.eu/energy/renewables/transparency_platform/action_plan_en.htm. Id-dejta li ġejja dwar il-pjanijiet nazzjonali ta’ azzjoni dwar l-enerġija rinnovabbli huma meħudin mir-Rapport tal-ECN/EEA msemmi “ Renewable Energy Projections as Published in the National Renewable Energy Action Plans of the European Member States ” (“Stimi tal-enerġija rinnovabbli ppubblikati fil-pjanijiet nazzjonali ta’ azzjoni tal-Istati Membri tal-UE dwar l-enerġija rinnovabbli”). [10] Dawn huma bbażati fuq analiżi preliminari tal-pjanijiet nazzjonali ta’ azzjoni dwar l-enerġija rinnovabbli. [11] COM(2010) 677 finali – Komunikazzjoni mill-Kummissjoni – Prijoritajiet tal-infrastruttura tal-enerġija għall-2020 u wara – Pjan dettaljat għal netwerk tal-enerġija Ewropew integrat. [12] COM (2010) Komunikazzjoni mill-Kummissjoni dwar l-implimentazzjoni prattika tal-iskema ta’ sostenibbiltà tal-UE għal bijokarburanti [bijofjuwils] u bijolikwidi u dwar ir-regoli tal-għadd għal bijokarburanti [bijofjuwils]. [13] SEC xx Rapport tal-Kummissjoni dwar it-tħaddim tal-metodu ta ’ verifika tal-bilanċ tal-massa għall-iskema tas-sostenibbiltà tal-bijofjuwils u tal-bijolikwidi . Rapport tal-Kummissjoni magħmul skont l-Artikolu 18(2) tad-Direttiva 2009/28/KE. [14] COM(2007)723 – Pjan strateġiku Ewropew għat-teknoloġija tal-enerġija (Pjan SET). [15] COM(2010)639/3 L-enerġija fl-2020: Strateġija għal enerġija kompetittiva, sostenibbli u sikura [ titlu mhux uffiċjali ], p. 6. [16] ECOFYS, Ernst & Young, Fraunhofer ISI, TU Vjenna, 2010. Minn dan l-ammont, l-element tal-investiment fl-elettriku li jiswa l-inqas ivarja minn EUR 310 biljun għal EUR 370 biljun, b’mod konsistenti mal-analiżi mogħtija fil-Komunikazzjoni bin-numru COM(2010)677. [17] Il-Pjan Ewropew ta’ Rkupru Ekonomiku: http://ec.europa.eu/energy/eepr/index_en.htm. [18] COM(2010)639/3 L-enerġija fl-2020: Strateġija għal enerġija kompetittiva, sostenibbli u sikura [ titlu mhux uffiċjali ]. [19] Ara r-rapport tal-ECORYS imsejjaħ “Valutazzjoni tal-ostakli għat-tkabbir tal-enerġija rinnovabbli fl-Istati Membri tal-UE li mhumiex marbutin mal-ispejjeż”, http://ec.europa.eu/energy/renewables/studies/renewables_en.htm. [20] Ara r-rapport tal-ECORYS imsejjaħ “Valutazzjoni tal-ostakli għat-tkabbir tal-enerġija rinnovabbli fl-Istati Membri tal-UE li mhumiex marbutin mal-ispejjeż”, http://ec.europa.eu/energy/renewables/studies/renewables_en.htm. [21] Għal aktar dettalji ara l-Ktiba Ekonomika ta’ April 2010 tal-Kummissjoni Ewropea bin-numru 408, imsejħa “Skemi ta’ appoġġ għall-elettriku minn sorsi tal-enerġija rinnovabbli”, u r-rapport ta’ Ottubru 2010 tal-ECOFYS et al ., imsejjaħ “Il-finanzjament tal-enerġija rinnovabbli fis-suq Ewropew tal-enerġija”. [22] Ara r-rapport tal-EWEA msejjaħ “L-ekonomija tal-enerġija mir-riħ” u r-rapport tal-EPIA msejjaħ “SET għall-2020”. [23] B’mod ġenerali, dan l-aħħar l-IEA stmat li s-sussidji tal-fjuwils fossili huma ta’ EUR 312-il biljun (http://www.worldenergyoutlook.org/subsidies.asp), u l-iktar ċifri riċenti għall-UE-15 (għall-2004) ipoġġu s-sussidji għall-fjuwils fossili f’livell ta’ EUR 21.7 biljun meta mqabbel ma’ livell ta’ EUR 5.3 biljun għall-enerġija minn sorsi rinnovabbli (rapport tekniku tal-EEA nru 1/2004). [24] Wieħed jista’ jsib aktar tagħrif dwar il-mekkaniżmi għall-qsim tal-benefiċċji fir-rapport tal-inizjattiva msejħa “RESHARE” li jinsab fuq is-sit tal-internet li ġej: www.reshare.nu. [25] SEC xx Analiżi tal-finanzjament nazzjonali u dak Ewropew tal-enerġija rinnovabbli . Rapport tal-Kummissjoni magħmul skont l-Artikolu 23(7) tad-Direttiva 2009/28/KE. [26] COM(2010)639/3 L-enerġija fl-2020: Strateġija għal enerġija kompetittiva, sostenibbli u sikura [ titlu mhux uffiċjali ], p. 10. [27] Dawn jinkludu l-Azzjoni miftiehma dwar l-implimentazzjoni tad-Direttiva dwar l-enerġija rinnovabbli, il-grupp tal-Istati Membri msejjaħ “il-grupp internazzjonali ta’ kooperazzjoni dwar it-tariffi garantiti” u għadd kbir ta’ proġetti li jaqgħu fl-ambitu tal-Programm għall-enerġija intelliġenti fl-Ewropa. [28] Ara d-dokument SEC(2008)85-2 – Anness għall-valutazzjoni tal-impatt li għamlet il-Kummissjoni dwar il-pakkett dwar it-tibdil fil-klima u l-enerġija rinnovabbli [ titlu mhuz uffiċjali ], p. 122. [29] Ara d-dokument COM(2010) 700 finali. [30] Ara d-Deċiżjoni tal-Kummissjoni 2010/670/UE (ĠU L 290, 6.11.2010, p. 39). [31] Ara l-ĠU C 302, 9.11.2010, p. 4. Għal iktar tagħrif ara wkoll is-sit tal-internet li ġej: http://ec.europa.eu/clima/funding/ner300/index_en.htm . [32] Id-Direttiva tal-Kunsill 2003/96/KE tas-27 ta’ Ottubru 2003 li tirriforma l-istruttura tal-Komunità dwar tassazzjoni fuq prodotti ta’ enerġija u elettriku (ĠU L 283, 31.10.2003, p. 51); id-Direttiva kif emendata l-aħħar bid-Direttivi 2004/74/KE u 2004/75/KE (ĠU L 157, 30.4.2004, p. 87 u p. 100).